S-737/2009

Mál þetta, sem dómtekið var 20. nóvember 2009, er höfðað með ákæru útgefinni af ríkislögreglustjóranum 7. september 2009 á hendur H-kk-þgf R-kk-þgf, kt. […], Huldubraut 62, Kópavogi. Ákærða er gefið að sök meiri háttar brot gegn skattalögum, með því að hafa skilað röngum skattskýrslum gjaldárin 2005 og 2006, vegna tekna áranna 2004 og 2005, og hafa þannig ekki talið fram til skatts fjármuni sem skattskyldir eru samkvæmt a-lið 7. gr. laga um tekjuskatt nr. 90/2003, og hafa með því komið sér undan greiðslu tekjuskatts og útsvars, samtals að fjárhæð 4.501.218 krónur, sem sundurliðast sem hér greinir:

Tekjuárið 2004

Vantalinn tekjuskatts- og útsvarsstofn: kr. 4.308.281

Vangreiddur tekjuskattur, tekjuskattsprósenta 25,75% kr. 1.109.382

Sérstakur tekjuskattur á stofn yfir 4.191.686, gjaldstig 4% kr. 4.663

Vangreitt útsvar, útsvarsprósenta 12,94% kr. 557.491

Persónuafsláttur: kr. (329.952)

Vangreiddur tekjuskattur og útsvar samtals:  kr. 1.341.584

Tekjuárið 2005

Vantalinn tekjuskatts- og útsvarsstofn: kr. 9.007.846

Vangreiddur tekjuskattur, tekjuskattsprósenta 24,75% kr. 2.229.441

Sérstakur tekjuskattur á stofn yfir 4.191.686, gjaldstig 2% kr. 96.323

Vangreitt útsvar, útsvarsprósenta 13,03% kr. 1.173.722

Persónuafsláttur: kr. (339.852)

Vangreiddur tekjuskattur og útsvar samtals:  kr. 3.159.634

Vangreiddur tekjuskattur og útsvar samtals vegna

tekjuáranna 2004 og 2005:  kr. 4.501.218

Þetta er talið varða við 1. mgr. 262. gr. almennra hegningarlaga nr. 19/1940, sbr. 1. gr. laga nr. 39/1995, sbr. einnig 2. mgr. 109. gr. laga nr. 90/2003 um tekjuskatt.

Þess er krafist að ákærði verði dæmdur til refsingar og til greiðslu alls sakarkostnaðar.

Ákærði krefst vægustu refsingar er lög leyfa. Þá gerir verjandi ákærða kröfu um hæfilega þóknun sér til handa.

Ákærði hefur skýlaust játað þá háttsemi sem hann er ákærður fyrir en ágreiningur er um lagaatriði. Nánar tiltekið er deilt um það hvort verknaður hans sé rétt heimfærður til refsiákvæða, en ákærði telur með hliðsjón af þeim fjárhæðum sem um ræðir að brot hans teljist ekki meiri háttar brot í skilningi 262. gr. almennra hegningarlaga nr. 19/1940. Farið var með mál þetta samkvæmt 164. gr. laga nr. 88/2008 um meðferð sakamála og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun refsingar.

Sannað er með játningu ákærða og öðrum gögnum málsins að hann er sekur um þá háttsemi sem honum er gefin að sök. Með hliðsjón af dómi Hæstaréttar 18. febrúar 1999 í máli nr. 327/1998 verður að telja brot ákærða rétt heimfært til refsiákvæða í ákæru.

Ákærði er fæddur í ágúst 1955. Samkvæmt sakavottorði ákærða hefur hann ekki áður sætt refsingu sem skiptir hér máli. Við ákvörðun refsingar er til þess að líta að brot ákærða teljast stórfelld. Á móti kemur að hann hefur játað brot sín hreinskilnislega og verið samstarfsfús við rannsókn málsins. Við ákvörðun refsingar ber jafnframt að taka tillit til þess að ákærði hefur greitt inn á skattaskuldina. Að öllu þessu virtu og með hliðsjón af dómaframkvæmd þykir refsing hans hæfilega ákveðin fangelsi í þrjá mánuði, sem verður bundin skilorði eins og nánar greinir í dómsorði. Eins og atvikum í máli þessu er háttað þykir ekki ástæða til að dæma ákærða meiri sekt en sem nemur lögbundnu lágmarki sem er tvöföld skattfjárhæð af skattstofni. Með vísan til framangreinds þykir sekt ákærða hæfilega ákveðin 9.100.000 krónur, en um vararefsingu fer samkvæmt því sem í dómsorði greinir.

Með vísan til 218. gr. laga nr. 88/2008 ber að dæma ákærða til að greiða sakarkostnað málsins. Um er að ræða þóknun verjanda ákærða sem þykir hæfilega ákveðin 124.500 krónur, að meðtöldum virðisaukaskatti.

Dóm þennan kveður upp S-kvk-nf B-kvk-nf héraðsdómari.

D ó m s o r ð:

Ákærði, H-kk-nf R-kk-nf, sæti fangelsi í þrjá mánuði, en fresta skal fullnustu refsingarinnar og hún niður falla að liðnum þremur árum frá birtingu dómsins haldi ákærði almennt skilorð 57. gr. almennra hegningarlaga nr. 19/1940, sbr. 4. gr. laga nr. 22/1955.

Ákærði greiði 9.100.000 krónur í sekt til ríkissjóðs. Verði sektin ekki greidd innan fjögurra vikna frá birtingu dóms þessa skal ákærði sæta í hennar stað fangelsi í sex mánuði.

Ákærði greiði í sakarkostnað 124.500 króna þóknun skipaðs verjanda síns, H-kk-ef G-kk-ef héraðsdómslögmanns.

S-kvk-nf B-kvk-nf